Document ID: 31986D0168

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 9ης Απριλίου 1986
για την έγκριση τροποποίησης στο πρόγραμμα σχετικά με τον τομέα του χοιρείου κρέατος και των συναφών βιομηχανιών στην Ιρλανδία, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(86/168/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1247/85 (2), και ιδίως το άρθρο 5,
Εκτιμώντας:
ότι, στις 30 Απριλίου 1985, η ιρλανδική κυβέρνηση ανακοίνωσε μια τροποποίηση στο πρόγραμμα σχετικά με τον τομέα χοίρειου κρέατος και συναφών βιομηχανιών, που εγκρίθηκε με την απόφαση 80/408/ΕΟΚ της Επιτροπής (3) και παρείχε συμπληρωματικά στοιχεία στις 18 Οκτωβρίου 1985·
ότι η εν λόγω τροποποίηση αφορά την αναδιοργάνωση, τον εκσυγχρονισμό και τον εκ νέου εξοπλισμό των σφαγείων χοίρων και των εγκαταστάσεων μεταποίησης στην Ιρλανδία, και ότι αποβλέπει στη βελτίωση του τομέα και στην ανάπτυξη νέων τεχνικών, εξασφαλίζοντας με τον τρόπο αυτό δίκαιο και σταθερό εισόδημα στους κτηνοτρόφους· ότι αποτελεί συνεπώς ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι τα σχέδια σχετικά με τους κανόνες υγιεινής και με το περιβάλλον μπορούν επομένως να τύχουν κοινοτικής ενίσχυσης· ότι, εξάλλου, οι εγκαταστάσεις σφαγής χοίρων, καινούριες ή που έχουν υποστεί αναδιάρθρωση, πρέπει να έχουν απόδοση, αφού περατωθούν, τουλάχιστον 200 000 χοίρους κατ' έτος και ότι μπορούν να τύχουν ενίσχυσης μόνο εφόσον, συγχρόνως, ένα μέρος της δυναμικότητας, όπου δεν έχει επιβληθεί ορθολογική οργάνωση, καταργείται και εφόσον ο μέσος όρος χρησιμοποίησης της δυναμικότητας σφαγής, τρία έτη μετά την ολοκλήρωση του σχεδίου, αντιπροσωπεύει τουλάχιστον 60 % της τεχνικής δυναμικότητας που υπολογίζεται βάσει 1 800 ωρών εργασίας κατ' έτος·
ότι τα σχέδια για τις ψυκτικές εγκαταστάσεις μπορούν να τύχουν ενίσχυσης μόνο εφόσον η ψυκτική αποθήκη συνδέεται με τις εγκαταστάσεις μεταποίησης ή εμπορίας·
ότι η τροποποίηση περιλαμβάνει αρκετά από τα στοιχεία που απαιτούνται στο άρθρο 3 του κανονισμού (ΕΟΚ) αριθ. 355/77 και αποδεικνύει ότι μπορούν να επιτευχθούν οι στόχοι του άρθρου 1 του εν λόγω κανονισμού, στον τομέα χοίρειου κρέατος στην Ιρλανδία· ότι το χρονοδιάγραμμα για την εφαρμογή της τροποποίησης δεν υπερβαίνει την προθεσμία που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής επί των Διαρθρώσεων της Γεωργίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η τροποποίηση στο πρόγραμμα σχετικά με τον τομέα του χοίρειου κρέατος και των συναφών βιομηχανιών, που ανακοίνωσε στις 30 Απριλίου 1985 η ιρλανδική κυβέρνηση, σύμφωνα με τον κανονισμό (ΕΟΚ) αριθ. 355/77, και η οποία συμπληρώθηκε στις 18 Οκτωβρίου 1985, εγκρίνεται με την επιφύλαξη των περιορισμών που αναφέρονται στις ανωτέρω αιτιολογίες.
Άρθρο 2
Η παρούσα απόφαση απευθύνεται στην Ιρλανδία.
Βρυξέλλες, 9 Απριλίου 1986.

Labels: 18
17